b'\n_START_ARTICLE_\nOzljeda na radu\n_START_PARAGRAPH_\nOzljeda na radu je svaka ozljeda izazvana neposrednim i kratkotrajnim mehani\xc4\x8dkim, fizi\xc4\x8dkim ili kemijskim djelovanjem uzro\xc4\x8dno vezana za obavljanje poslova na kojima osoba radi._NEWLINE_Ozljeda mo\xc5\xbee biti prouzro\xc4\x8dena i naglim promjenama polo\xc5\xbeaja tijela, njegovim iznenadnim optere\xc4\x87enjem ili drugim promjenama fiziolo\xc5\xa1kog stanja organizma. U ozljedu na radu spada i bolest koja je nastala kao posljedica nezgode ili neke vi\xc5\xa1e sile tijekom rada kao i ozljeda nastala na redovnom putu od stana do radnog mjesta i obratno._NEWLINE_Navedeni slu\xc4\x8dajevi, koji se smatraju ozljedama na radu, mnogo su \xc5\xa1iri od onih na koje se mo\xc5\xbee utjecati primjenom pravila za\xc5\xa1tite na radu na radnom mjestu. Pravila za\xc5\xa1tite na radu uglavnom \xc4\x87e se odnositi na sprje\xc4\x8davanje slu\xc4\x8dajeva opisanih ozljeda na radu. Zato svaki poslodavac odnosno njegov ovla\xc5\xa1tenik mora biti upoznat i s ostalim slu\xc4\x8dajevima koji se smatraju ozljedama na radu, kako bi zaposlenik ostvario i ostala svoja prava. Primjenom pravila za\xc5\xa1tite na radu smanjuje se mogu\xc4\x87nost pojave nezgode na radu, potencijalno opasnog doga\xc4\x91aja koji mo\xc5\xbee rezultirati ozljedom radnika, materijalnom \xc5\xa1tetom ili one\xc4\x8di\xc5\xa1\xc4\x87enjem okoli\xc5\xa1a. Statisti\xc4\x8dki gledano, na 330 potencijalno opasnih doga\xc4\x91aja - nezgoda na radu, njih 300 pro\xc4\x91e bez ikakvih posljedica, 29 puta se dogodi "zamalo" opasni doga\xc4\x91aj, odnosno doga\xc4\x91aj koji je zamalo uzrokovao ozljedu ili neki drugi poreme\xc4\x87aj, dok se jednom dogodi ozljeda, \xc5\xa1teta ili one\xc4\x8di\xc5\xa1\xc4\x87enje okoli\xc5\xa1a._NEWLINE_Bolest za koju se doka\xc5\xbee da je posljedica utjecaja procesa rada i radnog okru\xc5\xbeenja smatra se profesionalnom bole\xc5\xa1\xc4\x87u.'